Kaupunginhallitus	§ 117	25.02.2013	
Kaupunginvaltuusto	§ 48	04.03.2013	

Lausunto kuntarakennelakiluonnoksesta

192/00.01.00/2013

KHALL 25.02.2013 § 117

	Liite	Valtiovarainministeriön lausuntopyyntö liitteineen (erill.)

	Valtiovarainministeriö pyytä lausuntoa kuntarakennelakiluonnoksesta  7.3.2013 mennessä. Erityisesti pyydetään lausumaan seuraavista kysymyksistä:

	- selvitys kelvollisuudesta, selvitysperusteista (ml. poikkeusperusteista) ja selvitysvelvollisuuden sisällöstä,
	- esityksen sisältämistä määräajoista ja menettelyistä,
	- valtioneuvoston toimivallasta päättää kuntajaon muuttamisesta,
	- yhdistymisavustuksien ehdoista ja määrästä,
	- sosiaali- ja terveydenhuollon tehtävien turvaamisesta sosiaali- ja terveydenhuollon palvelurakennetta koskevien linjausten mukaisesti.

	Yleistä

	Hallituksen tavoite elinvoimaisesta kunta- ja palvelurakenteesta on oikeansuuntainen. Uudistuksella halutaan turvata yhdenmukaiset kunnalliset palvelut koko maassa riittävän lähellä asiakasta ja edistää yhdyskuntarakenteellisesti ehjien kokonaisuuksien muodostamista. Uudenkaupungin kanta on, että kuntaliitosten valmistelun tulee ensisijaisesti perustua kuntien yhteiseen tahtoon ja myös mahdolliset kuntaliitokset tulee ensisijaisesti toteuttaa vapaaehtoisuuden pohjalta.

	Kuntauudistusta ja sosiaali- ja terveydenhuollon palvelurakenneuudistusta ei tule käsitellä toisistaan irrallisina, koska se saattaisi johtaa erityyppisiin rakenteisiin.

	Valtioneuvoston toimivalta

	Velvoittava lainsäädäntö saattaa olla tarpeen kuntien elinvoimaisuuden turvaamiseksi, mikäli kunnat eivät kykene huomioimaan kuntajakoselvitysten johtopäätöksiä eivätkä ryhdy niiden mukaisiin toimenpiteisiin.

	Lakiesityksen määräajat

	Esityksen sisältämät määräajat ovat liian tiukat. Kunnan on tehtävä 30.11.2013 mennessä ilmoitus valtionvarainministeriölle siitä, minkä kunnan tai kuntien kanssa selvitys toteutetaan ja selvitysten tulee olla valmiita 1.4.2014 mennessä. Kuntien ilmoitukset selvitysalueista tulisi tehdä huomattavasti ennen lakiluonnoksessa esitettyä takarajaa, jotta itse selvitystyön tekemiseen jää riittävästi aikaa.

	Sosiaali- ja terveydenhuollon palvelurakenne

	Sosiaali- ja terveydenhuollon tehtävien turvaaminen sosiaali- ja terveydenhuollon palvelurakennetta koskevien linjausten mukaisesti on Uudessakaupungissa ratkaistavissa palvelukohtaisella porrastuksella, jossa lähipalveluna tai alueellisesti hoidetaan ne palvelut, jossa ne tuotetaan asiakkaan kotiin tai joissa asiakkaat asioivat usein. Uudessakaupungissa tulevaisuudessa järjestettävä alueellinen erikoissairaanhoito, eli TYKS Vakka-Suomen sairaalassa annettava hoito, tulisi rakentua tukemaan perusterveydenhuollon palvelutuotantoa. Sosiaali- ja terveydenhuollon peruspalveluiden rahoitus tulee säilyttää valtiolla ja kunnilla. Vaativat, erityisosaamista ja mm. uusinta sairaalateknologiaa edellyttävät sosiaali- ja terveydenhuollon palvelut pitää järjestää nykyistä keskitetymmin. Sosiaali- ja terveydenhuollon erityisvastuualue tulisi Lounais-Suomessa muodostaa Turku vastuukuntana.

	Yhdistymisavustuksien ehdot ja määrä

	Yhdistymisavustuksien ehdot ja määrä jäävät suhteellisen vaatimattomiksi, eivätkä rohkaise kuntia liitoksiin.

	Selvitysvelvollisuuden, selvitysperusteiden ja selvitysvelvollisuuden sisälltö

	Kuntarakenteen perustaminen työssäkäynti- ja asiointialueisiin on kannatettava tavoite. Kuntarakennelakiluonnoksessa edellytetään, että kunnan tulee selvittää yhdistymistä jos kunnan työssä käyvän väestön ja kunnassa olevien työpaikkojen suhde on alle 80 prosenttia. Työpaikkaomavaraisuuden nostaminen tulisi olla jokaisen kunnan tavoite. Työpaikkaomavaraisuuden kasvattaminen edellyttää myös kilpailukykyisten liikenneyhteyksien kehittämistä.

	Kunnallishallinnon rakennetyöryhmän esittämä Vakka-Suomen kuntien alue on Uudellekaupungille luontevin suunta monien yhteistyöverkostojen perusteella. Uudenkaupungin kaupungin näkemys on, että kuntajakoselvityksessä mukana olevien kuntien tulisi pyytää valtionvarainministeriötä nimeämään selvityshenkilö valmistelemaan kuntarakennelain mukaista selvitystä. Selvityshenkilön nimeäminen tulee tehdä heti, kun eduskunta on hyväksynyt kuntarakennelain. Kuntien omien organisaatioiden ulkopuolisen selvityshenkilön avulla on parhaat mahdollisuudet taata selvityksen puolueettomuus ja luotettavuus.

	Lisätietoja Kaupunginjohtaja Atso Vainio, puh. 040 567 5047

Ehdotus: 	Kaupunginhallitus päättää ehdottaa edellä esitetyn Uudenkaupungin kaupungin lausunnon kuntarakennelakiluonnoksesta kaupunginvaltuuston hyväksyttäväksi. 

Päätös:	Ehdotus hyväksyttiin yksimielisesti.

______

KVALT § 48	
	Liite	Valtiovarainministeriön lausuntopyyntö liitteineen (erill.)

Ehdotus:	Kaupunginvaltuusto päättää hyväksyä edellä esitetyn Uudenkaupungin kaupungin lausunnon  kuntarakennelakiluonnoksesta.

	Käydyn keskustelun aikana varavaltuutettu Jari Valkonen ehdotti valtuutettu Pertti Haverisen kannattamana, että asia palautetaan uudelleen valmisteltavaksi. 

	Päätettyään keskustelun puheenjohtaja totesi, että sen aikana oli tehty pohjaehdotuksena olevasta kaupunginhallituksen ehdotuksesta poikkeava kannatettu ehdotus asian palauttamiseksi uudelleen valmisteltavaksi. Keskustelu rajattiin siihen, jatketaanko asian käsittelyä vai siirretäänkö se uudelleen valmisteltavaksi. Asiasta äänestettiin. Äänestysmenettelyksi hyväksyttiin nimenhuutoäänestys. Ne, jotka kannattivat kaupunginhallituksen ehdotusta äänestivät "jaa" ja varavaltuutettu Jari Valkosen ehdotusta "ei". 

	Suoritetussa äänestyksessä annettiin 41 jaa-ääntä ja 2 ei-ääntä. 

	Päätös:
	Kaupunginvaltuusto päätti jatkaa asian käsittelyä. Äänestysluettelo liitteenä. 

	Käydyn keskustelun aikan valtuutettu Juha Nevavuori ehdotti valtuutettu Mauri Kontun kannattamana, että kohdan Sosiaali- ja terveydenhuollon palvelurakenne virke... "Uudessakaupungissa tulevaisuudessa järjestettävä alueellinen erikoissairaanhoito, eli Tyks Vakka-Suomen sairaalassa annettava hoito, tulisi rakentua tukemaan perusterveydenhuollon palvelutuotantoa" ... muutetaan muotoon "Tyks Vakka-Suomen sairaalassa annettava hoito, tulee rakentua tukemaan perusterveydenhuollon palvelutuotantoa". 

	Päätettyään keskustelun puheenjohtaja kysyi, voidaanko valtuutettu Juha Nevavuoren ehdotus hyväksyä yksimielisesti. 

Päätös:	Kaupunginvaltuusto päätti yksimielisesti hyväksyä kaupunginhallituksen ehdotuksen seuraavalla korjauksella:

	... Sosiaali- ja terveydenhuollon palvelurakenne /
	 "Tyks Vakka-Suomen sairaalassa annettava hoito, tulee rakentua tukemaan perusterveydenhuollon palvelutuotantoa"...

______